SL Uradni list Evropske unije C 106/7

Sklep Organa za evropske politične stranke in evropske politične fundacije

z dne 13. novembra 2017

o neregistraciji Identités & traditions européennes

(Besedilo v angleškem jeziku je edino verodostojno)

(2018/C 106/06)

ORGAN ZA EVROPSKE POLITIČNE STRANKE IN EVROPSKE POLITIČNE FUNDACIJE –

ob upoštevanju Pogodbe o delovanju Evropske unije,

ob upoštevanju Uredbe (EU, Euratom) št. 1141/2014 Evropskega parlamenta in Sveta z dne 22. oktobra 2014 o statutu in financiranju evropskih političnih strank in evropskih političnih fundacij (1), zlasti člena 9,

ob upoštevanju dopisa, ki ga je predložila neprofitna organizacija Identités & traditions européennes;

ob upoštevanju naslednjega:

(1) Organ za evropske politične stranke in evropske politične fundacije (v nadaljnjem besedilu: organ) je 28. septembra 2017 od neprofitne organizacije Identités & traditions européennes (v nadaljnjem besedilu: ITE) prejel dopis za registracijo kot evropska politična fundacija.

(2) Dopisu je bilo priloženo pismo, ki sta ga podpisala predsednik ITE ter predsednik Evropske zveze nacionalnih gibanj (v nadaljnjem besedilu: AEMN), združenja, s katerim je ITE formalno povezana na podlagi člena 16a njenega statuta.

(3) Organ je Identités & Traditions Européennes 4. oktobra 2017 poslal predhodno oceno, v kateri je navedel, da ta dopis brez poseganja v vprašanje, ali pomeni vlogo v smislu Uredbe (EU, Euratom) št. 1141/2014, ni dopusten oziroma ne izpolnjuje vsaj enega od pogojev iz člena 3(2) Uredbe (EU, Euratom) št. 1141/2014.

(4) Organ je pozval ITE, naj mu morebitne pisne pripombe predloži do petka, 20. oktobra 2017.

(5) ITE te priložnosti ni izkoristila in do tega trenutka ni predložila pripomb.

(6) Organ je ocenil dopustnost in utemeljenost dopisa brez poseganja v vprašanje, ali gre za vlogo v smislu Uredbe (EU, Euratom) št. 1141/2014.

(7) Organ meni, da dopis, tudi če bi ga upoštevali kot vlogo v skladu z Uredbo (EU, Euratom) št. 1141/2014, ne bi bil dopusten, ker lahko v skladu s členom 8(1) te uredbe vlogo za registracijo kot evropska politična fundacija vloži samo evropska politična stranka, s katero je ta fundacija formalno povezana.

(8) ITE je formalno povezana z AEMN, ki ni evropska politična stranka, registrirana v skladu s pogoji in postopki iz Uredbe (EU, Euratom) št. 1141/2014.

(9) Dopis zato ne izpolnjuje formalne zahteve iz člena 8(1) Uredbe (EU, Euratom) št. 1141/2014.

(10) Organ meni, da dopis, tudi če bi ga upoštevali kot vlogo v skladu z Uredbo (EU, Euratom) št. 1141/2014, ne bi bil utemeljen, ker je v skladu s točko (a) člena 3(2) te uredbe registracija odvisna od tega, ali je vlagatelj povezan z evropsko politično stranko, registrirano v skladu s pogoji in postopki iz te uredbe.

(11) Kot je navedeno v uvodni izjavi(8), AEMN ni evropska politična stranka, registrirana v skladu s pogoji in postopki v skladu z Uredbo (EU, Euratom) št. 1141/2014.

(12) Dopis zato ne izpolnjuje enega od pogojev, določenih v členu 3(2) Uredbe (EU, Euratom) št. 1141/2014, zlasti pogoja iz točke (a) člena 3(2) te uredbe –

SPREJEL NASLEDNJI SKLEP:

Člen 1

Dopis, ki ga je predložila organizacija Identités & traditions européennes za registracijo kot evropska politična fundacija, se zavrne.

Člen 2

Ta sklep začne učinkovati na dan uradne obvestitve.

Člen 3

Ta sklep je naslovljen na:

Identités & traditions européennes Rue des Alliés 15 6044 Roux (Charleroi) ELGIQUE/BELGIË

V Bruslju, 13. novembra 2017 Za Organ za evropske politične stranke in evropske politične fundacije Direktor M. ADAM

(1) UL L 317, 4.11.2014, str. 1.